***Župa Presvetog Srca Isusova***

**Palmotićeva 31, Zagreb**

**ŽUPNI LISTIĆ broj 355**

24. travnja 2022.

**BIJELA NEDJELJA ili**

**NEDJELJA BOŽANSKOG MILOSRĐA**

**Evanđelje:** **Iv 20, 19-31**

Kad bî uvečer onoga istog dana, prvog u tjednu, dok su učenici u strahu od Židova bili zatvorili vrata, dođe Isus, stane u sredinu i reče im: „Mir vama!“ To rekavši, pokaza im svoje ruke i bok. I obradovaše se učenici vidjevši Gospodina. Isus im stoga ponovno reče: „Mir vama! Kao što mene posla Otac i ja šaljem vas.“ To rekavši, dahne u njih i kaže im: „Primite Duha Svetoga. Kojima otpustite grijehe, otpuštaju im se; kojima zadržite, zadržani su im.“ Ali Toma zvani Blizanac, jedan od dvanaestorice, ne bijaše s njima kad dođe Isus. Govorili su mu dakle drugi učenici: „Vidjeli smo Gospodina!“ On im odvrati: „Ako ne vidim na njegovim rukama biljeg čavala i ne stavim svoj prst u mjesto čavala, ako ne stavim svoju ruku u njegov bok, neću vjerovati.“ I nakon osam dana bijahu njegovi učenici opet unutra, a s njima i Toma. Vrata bijahu zatvorena, a Isus dođe, stade u sredinu i reče: „Mir vama!“ Zatim će Tomi: „Prinesi prst ovamo i pogledaj mi ruke! Prinesi ruku i stavi je u moj bok i ne budi nevjeran nego vjeran.“ Odgovori mu Toma: „Gospodin moj i Bog moj!“ Reče mu Isus: „Budući da si me vidio, povjerovao si. Blaženi koji ne vidješe, a vjeruju!“ Isus je pred svojim učenicima učinio i mnoga druga znamenja koja nisu zapisana u ovoj knjizi. A ova su zapisana da vjerujete: Isus je Krist, Sin Božji, i da vjerujući imate život u imenu njegovu.

**Komentar**

U ovom evanđelju dolaze do izražaja tri temeljna općenita ljudska duhovna stanja: strah, sumnja i spoznaja grijeha. Učenici su se bojali, Toma je sumnjao, svu su se osjećali grješnicima. Na ta temeljna ljudska, duševna stanja odgovara Isus: daje mir svojim zastrašenim učenicima, sigurnost vjere sumnjičavom Tomi, a oproštenje grijeha svima. Isus je i danas takav, jer i danas nas ta ista stanja muče: bojimo se, sumnjamo i muči nas svijest o vlastitoj grješnosti. Čega se danas bojimo? Bolesti, smrti, nesreće, siromaštva, (covida, rata…). Isus nam govori isto što i svojim učenicima: „Mir vama.“ U što danas sumnjamo? U dobrotu, ljubav, vjernost, u dobru volju ljudi. Isus govori i nama isto što i Tomi: „Vjeruj i ne budi nevjernik.“ Što nas danas muči? Spoznaja o grijehu: imamo mnogo pogrešaka, grijeha, mnogi uvrijede nas a i mi uvrijedimo druge. Isus nam govori isto što je rekao i svojim učenicima: „U Duhu Svetom oprošteni su vam grijesi.“ Nedjelja Božjeg milosrđa podsjeća nas da Bog poznaje naše najtajnije strahove, brige i duševne muke, i stoga mu možemo mirno povjeriti svoj život.

|  |
| --- |
| **OBAVIJESTI** |

Ukinuta je većina protupandemijskih mjera ni u crkvi više nisu obvezne maske kao ni ograničenje u broju okupljenih.

U ponedjeljak se nastavlja župni vjeronauk po uobičajenom rasporedu kao i sve druge redovite aktivnosti.

U subotu 30. travnja s početkom u 11.30 svečano ćemo prenijeti relikvije bl. Ivana Merza u sadašnji bogoslužni prostor dvoranu - crkvu. Nakon toga slijedi redovita sv. misa u 12 sati.

**Svakog ponedjeljka** molimo krunicu za obitelji i prestanak pandemije u 20 sati na Kamenitim vratima.

**Krizma** u našoj župi će ove godine biti na svetkovinu Duhova, tj. u nedjelju **5. lipnja u 9 sati**.

Termin **Prve pričesti** u našoj župi je **22. svibnja**. Pod sv. misom u 9 sati.

|  |
| --- |
| **KROZ SVETI TJEDAN SE SPOMINJEMO** |

Nedjelja (24. 4.) **NEDJELJA BOŽANSKOG MILOSRĐA** sv. Mučenici armenskog genocida, Armenija, 1915.–1918.

Ponedjeljak (25.4.)  **Marko Evanđelist** – Petar Betancur – Robert Anderton i Vilim Marsden, mučenici

Utorak (26.4.)  Kleto papa – Bazilej b. – Stanislav Kubista muč.

Srijeda (27.4.)  **Bl. Ozana Kotorska** – sv. Šimun, biskup i mučenik, po predaji sin Kleofe i rođak Spasitelja po tijelu.

Četvrtak (28.4.)  Petar Chanel mučenik – Ljudevit Grignon Monfort. – Ivana Beretta Molla

Petak(29.4.) **Katarina Sijenska, crkvena naučiteljica i zaštitnica Europe** – Tihik, Pavlov učenik

Subota (30.4.) Pio V. papa – Josip Benedikt Cotolengo – Maria Guyart Martin, udovica, uršulinka i utemeljiteljica

Nedjelja (1.5.) **ČETVRTA NEDJELJA PO USKRSU**. sv. Marko evanđelist, 1. st.

*Opširnije o svetcima vidi ovdje:* <http://ivanmerz.hr/katolicki-kalendar-prema-rimskom-martirologiju/>

|  |
| --- |
| **MISLI BLAŽENOGA IVANA MERZA** |

„Proveo sam od Velike srijede do danas u St. Gabrielu kraj Mödlinga. Bio je to moj najljepši Uskrs… Sjajno pjevanje lamentacija, pa divna misa Velikog četvrtka sa svojim veseljem i sv. Pričesti unutar svečane mise upravo onako kao kada je Isus ustanovio presv. Euharistiju. Na Veliki Petak otkrivenje križa te trpljenje Križnoga puta potresali su mojom dušom. U subotu opet ono silno veselje nad uskrsnulim Spasiteljem koje je tako divan izražaj našlo u liturgiji.“

(*Ivan Merz, Duhovne vježbe u St. Gabrielu, Dnevnik, Uskrsni ponedjeljak, 5.4.1920. - Imao tada: 23g.)*

**MANJE JE VIŠE (LAIČKA KOLUMNICA [311])**

**Bijela nedjelja**

Danas je Mali Uskrs, Mladi Uskrs, Bijela nedjelja ili nedjelja Božanskog Milosrđa, prva nedjelja nakon Uskrsa, dan kada se Isus ukazao svojim učenicima. Mali je Uskrs obično posvećen djeci i dječjim aktivnostima te nas simbolično podsjeća da svake nedjelje slavimo Isusovo uskrsnuće, odnosno koliko je važno slaviti svaku nedjelju kao dana zajedništva s Bogom i ljudima. Zato ovaj obiteljski blagdan simbolizira potrebu da se svaka nedjelja proslavlja u obiteljskom zajedništvu.

Bijelom nedjeljom završava osmodnevna proslava najvećeg kršćanskog blagdana, Uskrsa. Riječ je o vrlo starom blagdanu, koji svoje korijene ima u ranokršćanskoj tradiciji i liturgiji. Novokrštenici su odlagali bijele haljine, i oblačili svoju svakodnevnu odjeću. U prvim kršćanskim vremenima nije bilo krštenja u svako doba godine, nego se krstilo se jednom godišnje, na vazmenom bdijenju. Novokrštenici su tom prilikom dobivali bijelu odjeću, simbol nevinosti i oproštenja grijeha. Tu su odjeću nosili punih osam dana, da bi je na današnju svetkovinu u crkvi odlagali i vraćali se svakodnevnom životu i redovitoj odjeći.

Danas slušamo odlomak iz Ivanova evanđelja koji govori o Isusovu ukazanju učenicima dva puta, na sam Uskrs i osam dana nakon njega. Apostol Toma nije bio nazočan na prvom ukazanju te nije u njega povjerovao. Prilikom drugog ukazanja Toma je bio s ostalim učenicima, te mu Isus daje dokaze svoje prisutnosti i daje nam svima snažnu poruku: „Blaženi koji ne vidješe, a vjeruju!“ Svi smo mi ljudi često ograničeni u svojoj vjeri, tražimo znakove i dokaze Božje prisutnosti, živeći u svijetu u kojem neki ljudi daju sebi za pravo upravljati tuđim životima kao da su gospodari života i smrti. Ovozemaljski život nam stalno donosi iskušenja, bolesti, ratove, smrti bliskih osoba... U strahu, boli i neizvjesnosti bojimo se slijediti nadu koju nam je donio uskrsli Krist. Umjesto traženja dokaza i očekivanja čuda, nađimo utjehu u vjeri u Uskrs i nađimo mir u srcu u očekivanju vječnog života opet zajedno i s Bogom u radosti življenja.

Antonija Blažina

**2. U S K R S N A – NEDJELJA BOŽANSKOG MILOSRĐA – 24. T R A V N J A 2022.**

|  |  |  |  |  |
| --- | --- | --- | --- | --- |
| **S V E T E M I S E** | | **I S P O V I J E D A N J E** | | |
| **VRIJEME** | **MISNIK** | **VRIJEME** | **DVORANA 1** | **DVORANA 2** |
| **7:00** | **P. ŠESTAK** | **6:45 – 8:30** | **P. SABOLIĆ** |  |
| **8:00** | **P. ŠTANFEL** |  |  |  |
| **9:30** | **P. MATIĆ** | **8:30 – 10:00** | **P. JUNUŠIĆ** | **P. RUBINIĆ** |
| **11:00** | **P. KOČIŠ** | **10:30 – 12:00** | **P. JOZIĆ** | **P. ŠESTAK** |
| **12:15** | **P. NODILO** | **12:00 – 13:00** | **P. ROŽMARIĆ** | **P. MATIĆ** |
|  |  |  |  |  |
| **17:00** | **P. JUNUŠIĆ** | **16:30 – 18:00** | **P. NODILO** | **P. NAGY** |
| **19:00** | **P. JOZIĆ** | **18:30 – 20:00** | **P. BILIĆ** | **P. KOČIŠ** |

**USKRSNI TJEDAN 25. - 30. IV.**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **SVETE MISE** | | **I S P O V I J E D D V O R A N A 1 - A** | | | | | | |
| **SAT** | **MISNIK** | **ISPOVIJED** | **PONEDJELJAK** | **UTORAK** | **SRIJEDA** | **ČETVRTAK** | **PETAK** | **SUBOTA** |
| **6:00** | **P. NODILO** | **6:30 – 8** | **P. BILIĆ** | **P. BILIĆ** | **P. BILIĆ** | **P. BILIĆ** | **P. BILIĆ** | **P. BILIĆ** |
| **7:00** | **P. JUNUŠIĆ** |  |  |  |  |  |  |  |
| **8:00** | **P. MATIĆ** | **8 – 9:30** | **P. RUBINIĆ** | **P.SABOLIĆ** | **P.SABOLIĆ** | **P. RUBINIĆ** | **P. RUBINIĆ** | **P.RUBINIĆ** |
| **9:00** | **P. VLAH** |  |  |  |  |  |  |  |
| **12:00** | **P.SABOLIĆ** | **11:30–13** | **P.ROŽMARIĆ** | **P.ŠTANFEL** | **P.ŠTANFEL** | **P.ROŽMARIĆ** | **P.ROŽMARIĆ** | **P.ROŽMARIĆ** |
|  |  |  |  |  |  |  |  |  |
| **18:30** | **P. JOZIĆ** | **18–19:30** | **P. NAGY** | **P. NAGY** | **P. NAGY** | **P.ŠTANFEL** | **P.ŠTANFEL** | **P. NAGY** |

Želite li da i drugi župljani, znanci ili prijatelji župni listić primaju e-poštom? Predložite im da pošalju e-poštu s naslovom „Želim ŽL e-poštom“ na [info@ok-merz.hr](mailto:info@ok-merz.hr) Ako ne želite primati župni listić učinite to na istu e-adresu.

Izdaje župa Presvetog Srca Isusova, Palmotićeva 31, Zagreb,

tel. 480 30 50, zupalma@email.t-com.hr, godina: IX, <http://www.zupa-presvetog-srca-isusova.hr/>